ZAPISNIK SEJE SVETA KRAJEVNE SKUPNOSTI PRAPRETNO
Datum: 5. avgust 2025
Prisotni člani sveta KS:
· Maja Jenko
· Ivan Urbajs
· Tanja Jovan
Odsotni člani:
· Jasmina Janjić (opravičeno)
· Stane Štepec (opravičeno)
Prisotni povabljeni:
· gospod Donik, krajan Prapretnega
· 
1. Točka dnevnega reda: Predstavitev projekta izdaje knjige gospoda Donika
Gospod Donik je predstavil svoj večletni raziskovalni projekt, katerega rezultat bo knjiga o zgodovini vasi Prapretno, s poudarkom na lokalni dediščini, razvoju kmetijstva, pomembnejših družinah v kraju ter družbenih spremembah skozi desetletja.
Navedel je, da je rokopis v zaključni fazi, potrebuje pa še finančna sredstva za tisk in osnovno promocijo. Predstavil je okviren stroškovnik in prosil KS za pomoč pri:
· sofinanciranju tiska,
· morebitni organizaciji predstavitve knjige v kraju,
· širjenju obvestila med krajani.
Člani sveta KS so izrazili podporo projektu in poudarili pomen ohranjanja lokalne zgodovine. Dogovorjeno je, da bo KS po svojih zmožnostih pripomogla k izdaji knjige, hkrati pa bo preverjeno tudi, ali je mogoče pridobiti dodatna sredstva iz občinskih ali drugih razpisov.

2. Točka: Priprave na krajevni praznik KS Prapretno 2025
Svet KS je obravnaval organizacijo letošnjega krajevnega praznika. Dogovorjeno je:
· Datum praznovanja: 6. september 2025
· Ponovno se bo izvedla Golažijada, ki je med krajani dobro sprejeta. Naloge glede priprave prostora, organizacije ekip in nabave sestavin bodo razdeljene med člane sveta.
· Za najmlajše bodo ponovno naročena napihljiva igrala, saj se je izkazalo, da zelo pritegnejo družine.
· Preverila se bo možnost dodatnega kulturnega ali glasbenega programa (lokalni izvajalci, otroška točka ipd.).
· Tanja Jovan prevzame koordinacijo z dobavitelji igral, medtem ko bo Maja Jenko pripravila osnutek programa prireditve.

3. Točka: Razno
3.1. Stanje v kamnolomu Cementarna
Ivan Urbajs je podal poročilo o aktualnem stanju v kamnolomu Cementarna. Pojasnil je:
· da OPPN (Občinski podrobni prostorski načrt) še vedno ni sprejet, kar nekoliko otežuje nadzor nad nadaljnim razvojem dejavnosti v kamnolomu;
· da se omenja nastop novega najemnika, ki naj bi imel načrte za intenzivnejše izkopavanje peska kot dosedanji upravljavec;
· da bi po neuradnih informacijah to lahko pomenilo večjo pogostost miniranj, kar presega prvotne dogovore, ki jih je imel kraj z dosedanjim najemnikom.
Prisotni so izrazili zaskrbljenost glede vplivov na okolje, hrupa ter morebitnih poškodb objektov v bližini. Sklenjeno je, da bo KS uradno zaprosila za:
· pojasnila glede načrtovanih aktivnosti v kamnolomu,
· terminski načrt miniranj,
· potrditev, ali je najemnik dejansko zamenjan.
Po potrebi bo sklicano dodatno srečanje s predstavniki občine ali upravljavca.

Zaključek seje
Predsedujoča se je zahvalila prisotnim za aktivno sodelovanje. Seja je bila zaključena ob 20:00.

